Burjajove presenta una oficina de correus molt especial en el Tívoli
2025-07-24

Els espectacles infantils gratuïts tornen a Burjajove 2017 amb la posada en escena, en el Centre Cultural Tívoli, de Codi Postal 00, de la mà d’Engruna Teatre. Una representació diferent, especial i sorprenent que arribarà a Burjassot el dimecres 4 de gener a les 18 hores per a presentar una oficina de correus d’allò més peculiar. Entrada lliure i gratuïta.

A aquesta oficina de correus arriben cartes i paquets des de tots els racons del món… si alguna cosa espanta, omple el cor o simplement és necessari que siga escoltat, les carteres d’aquesta oficina faran que arribe a bon port. Una oficina a través de la qual es descobreixen infinitat d’històries: d’amor, de viatges, de secrets…, “una experiència màgica i única en el món de la comunicació”, tal com la companyia ho descriu.

Una vesprada divertida, en la qual gaudir d’aquesta genial representació que des de la Regidoria de Joventut de l’Ajuntament de Burjassot, dirigida per Estefanía Ballesteros, a través de la Agència Jove, s’ha programat per al gaudi de tots, ja que es tracta d’un espectacle pensat per a públic familiar. No hi ha excusa per a perdre-se’l.